Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdan mukainen muun kuin vähäisen muutoksen hyväksymistä koskevan hakemuksen julkaiseminen

(2020/C 186/03)

Tämä julkaiseminen antaa oikeuden vastustaa muutoshakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla kolmen kuukauden kuluessa tästä julkaisemisesta.

SUOJATUN ALKUPERÄNIMITYKSEN TAI SUOJATUN MAANTIETEELLISEN MERKINNÄN TUOTE-ERITELMÄN MUUN KUIN VÄHÄISEN MUUTOKSEN HYVÄKSYMISTÄ KOSKEVA HAKEMUS

Asetuksen (EU) N:o 1151/2012 53 artiklan 2 kohdan ensimmäisen alakohdan mukainen muutoksen hyväksymistä koskeva hakemus

”Queijo Terrincho”

EU-nro: PDO-PT-0218-AM01 – 19.9.2016

SAN (X) SMM ( )

1. Hakijaryhmä ja oikeutettu etu

Hakijaryhmä

QUEITEQ – Cooperativa dos Produtores de Leite de Ovinos da Terra Quente, C.R.L. [Lampaanmaidon tuottajien osuuskunta Terra Quenten alueella]

Oikeutettu etu

Tuottajaryhmä koostuu Queijo Terrincho -juuston valmistukseen osallistuvista toimijoista (tuottajat ja jalostajat), ja sillä on oikeutettu etu muutoshakemuksen esittämiseen. QUEITEQ – Cooperativa dos Produtores de Leite de Ovinos da Terra Quente, C.R.L. on alkuperäisestä rekisteröintihakemuksesta vastannut tuottajaryhmä.

Ryhmän nimi QUEITEQ – Cooperativa dos Produtores de Leite de Ovinos da Terra Quente, C.R.L. Ryhmän tyyppi Koostuu useammasta kuin yhdestä henkilöstä Osallistujat Tuottaja(t), jalostaja(t) Osoite Quinta Branca – Larinho 5160 – Torre de Moncorvo Maa Portugali Puhelin +351 279258090 Sähköpostiosoite queitec@sapo.pt

2. Jäsenvaltio tai Kolmas Maa

Portugali

3. Eritelmän kohta, jota / kohdat, joita muutos koskee

☐ Tuotteen nimi

☒ Tuotteen kuvaus

☒ Maantieteellinen alue

☐ Alkuperätodisteet

☒ Tuotantomenetelmä

☒ Yhteys maantieteelliseen alkuperään

☒ Merkinnät

☒ Muu: tuotteen tunnuksen lisäys

4. Muutoksen/muutosten tyyppi

☐ Rekisteröidyn SAN:n tai SMM:n tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti.

☒ Rekisteröidyn SAN:n tai SMM:n, jonka yhtenäistä asiakirjaa (tai vastaavaa) ei ole julkaistu, tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti.

5. Muutos/muutokset

Kaikki muutokset koskevat tuote-eritelmää, koska yhtenäistä asiakirjaa ei ole koskaan julkaistu.

Tuotteen kuvaus

Muutos 1

— Alkuperäisessä eritelmässä ilmoitetut juuston halkaisijan (13–20 cm) ja painon (0,8–1,2 kg) vaihteluvälit on määritelty uudelleen, ja halkaisija on nyt 12–20 cm ja paino 0,7–1,1 kg.

— Juustolle on otettu käyttöön uusi lounaslaatikkoon sopiva koko ”merendeira”, jota ei mainita alkuperäisessä eritelmässä. Sen halkaisija on 8–12 cm, korkeus 3–6 cm ja paino 350–550 g.

— Alkuperäisessä eritelmässä ilmoitettu kuiva-aineen sallittu 45–60 prosentin rasvapitoisuus ja juustomassan rasvattoman kuiva-aineen sallittu 55–65 prosentin kosteus on määritelty uudelleen niin, että kuiva-aineen rasvapitoisuus on 25–50 prosenttia ja rasvattoman kuiva-aineen kosteus 35–60 prosenttia.

— Vaikka sallittua vähimmäislämpötilaa ei ole alkuperäisessä eritelmässä mainittu, Queijo Terrincho -juuston ja Queijo Terrincho Velho [kypsä] -juuston pitkäaikaisen säilytyksen vähimmäislämpötilaksi on määritelty –11 °C, joka on juuston jäätymispistettä (–12 °C) korkeampi ja mahdollistaa siten juustomassan luonteenomaisen aromin, maun ja koostumuksen säilymisen.

Näiden muutosten syynä on kulutustapojen muuttuminen, toisin sanoen kuluttajat ovat alkaneet käyttää pienempiä juustoja, joiden rasvapitoisuus on vähäisempi ja joiden laatu säilyy parempana ja pidempään. Tarkoituksena on vastata tarjonnalla sellaisten pienempien annoskokojen kysyntään, jotka sopivat sellaisenaan käytettäviksi tietyntyyppisessä ruoanlaitossa (viipaloidut ja esipakatut juustot). Muutosten syynä on myös se, että viime vuosina saatujen testitulosten mukaan alkuperäisiä arvoja (sallittu kosteus ja rasvapitoisuus) on korjattava, jotta ne vastaisivat todellista tilannetta.

Muutos 2

— Vähintään 90 päivää kypsytetylle Queijo Terrincho Velho -juustolle määritellään kaksi uutta varastointi- ja esillepanotapaa, joita ei ole mainittu alkuperäisessä eritelmässä: se voidaan saattaa markkinoille myös paprikatahnalla päällystettynä tai kuutioituna neitsytoliiviöljyä sisältävissä pakkauksissa.

Näiden menetelmien käyttö on perusteltua, koska ne parantavat juuston säilyvyyttä ja pidentävät sen hyllyaikaa. Paprikatahnalla päällystetyille tai kuutioiduille ja neitsytoliiviöljyyn pakatuille juustoille on kysyntää kuluttajien keskuudessa, ja kuluttajat ovat nopeasti yhdistäneet nämä menetelmät kauemmin kypsytettäviin juustoihin, kuten Queijo Terrincho Velho -juustoon. Lisäksi tämäntyyppiset esillepanotavat eli juuston päällystäminen paprikatahnalla tai juuston kuutiointi ja pakkaaminen oliiviöljyä sisältäviin pakkauksiin, ovat menetelmiä, joita on paikallisesti käytetty jo pitkään.

Näiden muutosten tarkoituksena on vastata uusiin vaatimuksiin markkinoilla muuttamatta tuotteiden luontaisia ominaisuuksia, jotka antavat juustoille niiden erityisluonteen.

Muutokset koskevat myös kohtaa ”Tuotantomenetelmä”, jossa kuvataan nyt Queijo Terrincho Velho -juuston valmistusolosuhteet, sekä Queijo Terrincho Velho -juuston nimityksen osalta kohtaa ”Merkinnät”.

Maantieteellinen alue

Muutos 3

Maantieteellinen alue ei muutu.

Alkuperäinen teksti: ”1 artikla

Queijo Terrincho -juuston valmistus- ja kypsytysalue rajoittuu Mogadouron, Alfândega da Fén, Moncorvon, Freixo de Espada à Cintan, Mirandelan, Vila Florin, Carrazeda de Ansiãesin ja Macedo de Cavaleirosin kuntiin (Edroson, Espadanedon, Ferreiran, Murçósin ja Soutelo de Mouriscon kyliä lukuun ottamatta) Bragançan läänissä; Rio Torton, São Pedro de Veiga de Lilan, Veiga de Lilan, Valpaçosin, Valesin ja Possacosin kyliin Valpaçosin kunnassa Vila Realin läänissä; São João da Pesqueirain kuntaan (Riodadesin ja Paredes da Beiran kyliä lukuun ottamatta) Viseun läänissä, Vila Nova de Foz Côan kuntaan, Longroivan, Fonte Longan, Poço do Canton ja Medan kyliin Medan kunnassa ja Escalhãon, Vilar de Amargon, Algodresin ja Mata de Lobosin kyliin Figueira de Castelo Rodrigon kunnassa Guardan läänissä Terra Quenten alueella ja Douro-joen yläjuoksun laaksossa.”

Teksti on korvattu seuraavasti:

”Tuotteen valmistus- ja kypsytysalue rajoittuu Mogadouron, Alfândega da Fén, Torre de Moncorvon, Freixo de Espada à Cintan, Mirandelan, Vila Florin, Carrazeda de Ansiãesin ja Macedo de Cavaleirosin kuntiin (Edroson, Espadanedon, Ferreiran, Murçósin ja Soutelo de Mouriscon kyliä lukuun ottamatta), São João da Pesqueiran kuntaan (Riodadesin ja Paredes da Beiran kyliä lukuun ottamatta) ja Vila Nova de Foz Côan kuntaan sekä Rio Torton, São Pedro de Veiga de Lilan, Veiga de Lilan, Valpaçosin, Valesin ja Possacosin kyliin Valpaçosin kunnassa, Longroivan, Fonte Longan, Poço do Canton ja Medan kyliin Medan kunnassa sekä Escalhãon, Vilar de Amargon, Algodresin ja Mata de Lobosin kyliin Figueira de Castelo Rodrigon kunnassa.”

Tuote-eritelmästä on tekstin selkeyttämiseksi poistettu viittaukset Terra Quenten ja Douro-joen yläjuoksun laakson alueisiin, sillä selkeällä kuntaluettelolla määritellään hallinnolliset rajat asetuksen (EU) N:o 1151/2012 5 artiklan 1 kohdan c alakohdassa edellytetyllä tavalla.

Tuotantomenetelmä

Muutos 4

Muutoksella lisätään eritelmään alkuperäisestä eritelmästä puuttuvia tietoja, jotka koskevat valmistusvaiheeseen liittyviä toimia, toisin sanoen maidon jalostusta (lämmitys ja juoksettuminen), heran valuttamista (puristus) ja kypsyttämistä (kääntäminen ja peseminen).

Muutosten syynä on tarve esittää tietoa valmistusvaiheeseen sisältyvistä toimista ja erityisesti sellaisista, joilla varmistetaan, että valmistettu tuote vastaa tuotteen kuvausta. Tämä koskee varsinkin juoksettumista ja juustomassan työstämistä koskevia vaiheita.

— Nykyisten säännösten mukaan maito on jalostettava välittömästi lypsämisen jälkeen, vaikka sitä ei ole aiemmin mainittu alkuperäisessä eritelmässä. Jos tämä ei ole mahdollista, maito on säilytettävä korkeintaan 6 °C:ssa.

— Vaikka maito oli alkuperäisen eritelmän mukaan lämmitettävä 35 °C:een, maidon optimaaliselle lämpötilalle ennen juoksutteen lisäämistä on nyt määritelty vaihteluväli (juoksettumislämpötila 30–35 °C), jotta prosessi vastaa paremmin todellisia olosuhteita.

Alkuperäisessä eritelmässä mainittujen painojen ja käsikäyttöisten puristimien lisäksi sallitaan myös pneumaattisten puristimien käyttö. Puristamiseen käytettävä aika on 3–5 tuntia jo aiemmin käytössä olleen menetelmän mukaisesti. Tämä muutos johtuu ainoastaan teknologian kehityksestä, jota voidaan hyödyntää valmistusprosessissa ja joka ei vaikuta lainkaan tuotteen lopullisiin ominaisuuksiin.

— Kypsytysprosessi tapahtuu luonnollisissa kypsytystiloissa tai valvotussa ympäristössä kuten alkuperäisessä eritelmässäkin. Mittauksissa saatava suhteellinen kosteus voi olla prosessin aikana 80–90 prosenttia alkuperäisessä eritelmässä ilmoitetun 80–85 prosentin sijasta.

— Vastaavasti tuotantomenetelmän kuvausta on täydennetty määrittämällä Queijo Terrincho Velho -juustoa koskevat lämpötilan (8–14 °C) ja kosteuden (75–85 prosenttia) enimmäis- ja vähimmäisarvot kypsytysprosessin aikana, vaikka niitä ei ilmoitettu alkuperäisessä eritelmässä.

Muutos 5

— Alkuperäisessä eritelmässä todettiin seuraavaa: ”Alueella kasvatettavan Churra da Terra Quente -rodun lampaiden erityisominaisuudet sopivat hyvin kyseiselle alueelle. Niiden kasvatus on tärkein karjatalouteen liittyvä elinkeino alueella, ja ne saavat ravintonsa pääasiassa laitumilta ja rantaniityiltä. Laitumet muodostuvat ylänköalueista, kesantomaista ja laajoista viljelemättömistä maa-alueista, joilla nurmen kasvusto on karkeaa ja harvaa. Nurmituotanto ei kuitenkaan ole riittävää, ja siksi on käytettävä rantaniittyjä ja toissijaista rehua – ruista, ohraa, turnipseja, linssejä ja puiden, kuten saarnin, jalavan, tammen, manteli- ja oliivipuiden ja jopa viiniköynnösten, lehtiä.”

Koska nurmituotanto on liian vähäistä, kuten alkuperäisessä eritelmässä todetaan, eritelmään on lisätty myös mahdollisuus käyttää rehua, kuten tilalla tuotettua tai muiden lampaankasvattajien tuottamaa olkea ja heinää, syksyllä tai talvella kylvettäviä rehukasveja (kauraa, virnaa, ruista ja keltalupiinia) sekä keväällä kylvettäviä rehukasveja (maissia ja durraa), jotka ovat peräisin yksilöidyltä maantieteelliseltä alueelta.

Teksti on korvattu seuraavalla muutetulla tekstillä: ”Nurmituotanto ei kuitenkaan ole riittävää, ja siksi on käytettävä rantaniittyjä ja toissijaista rehua – ruista, ohraa, turnipseja, linssejä ja puiden, kuten saarnin, jalavan, tammen, manteli- ja oliivipuiden ja jopa viiniköynnösten, lehtiä, jotka ovat peräisin yksilöidyltä maantieteelliseltä alueelta.”

— Kaikki lampaille annettava rehu on peräisin kyseiseltä maantieteelliseltä alueelta, vaikka käyttöön on otettu mahdollisuus käyttää niukkoina aikoina muilta alueilta saatavaa rehua, mutta sen osuus ei saa milloinkaan ylittää 50:tä prosenttia kuiva-aineesta kunakin vuonna. Tämä rehu on samanlaista kuin maantieteellisellä alueella tuotettava rehu, ja sillä on sama koostumus.

Muutos 6

Eritelmän alkuperäisen version 4 artikla on poistettu:

”4 artikla Pakkaaminen ja säilyttäminen Juuston pakkaamisessa on käytettävä aina vaaratonta materiaalia, joka ei reagoi sisällön kanssa. Juusto on aina esipakattava, ja pakkaaminen on suoritettava hyvien hygieniakäytäntöjen mukaisesti olosuhteissa, joilla taataan juuston puhtaus ja ominaisuuksien säilyminen tavanomaisen varastoinnin ja myynnin aikana. Tästä prosessista vastaa tuottaja.”

Edellä olevat kuvaukset on korvattu, koska pakkaamisesta on laadittu erityisiä sääntöjä, ja tekstiin on lisätty seuraava kappale perustelemaan sitä, että tuottajan on vastattava tuotteen esipakkaamisesta:

”Tuote on viipaloitava ja pakattava yksilöidyllä maantieteellisellä alueella, jotta voidaan säilyttää sen koskemattomuus ja taata ominaisuudet, jotka antavat tuotteelle sen erityisluonteen, jota peräkkäiset ja/tai pidemmällä aikavälillä tapahtuvat käsittelyt voisivat helposti muuttaa.”

Muutos 7

— Seuraava teksti, joka ei sisältynyt alkuperäiseen eritelmään, on lisätty kuvaamaan erityyppisten Queijo Terrincho Velho -juustojen valmistusta:

”Queijo Terrincho”Velho on vähintään 90 päivää kypsytetty juusto, joka valmistetaan päällystämällä se paprikauutteesta ja rypäleiden puristejäännöksestä tislatusta väkevästä alkoholijuomasta tai neitsytoliiviöljystä valmistetulla tahnalla. Juusto voidaan myös upottaa neitsytoliiviöljyyn.

Paprikatahnalla päällystetty Queijo Terrincho Velho -juusto valmistetaan siten, että vähintään 90 päivää kypsytetty juusto päällystetään punaisen paprikan ja rypäleiden puristejäännöksestä tislatun väkevän alkoholijuoman sekoituksella tai punaisen paprikan ja neitsytoliiviöljyn sekoituksella. Punaisesta paprikasta valmistetaan tahna sekoittamalla siihen rypäleiden puristejäännöksestä tislattua väkevää alkoholijuomaa tai neitsytoliiviöljyä, kun juusto päällystetään. Seos olisi levitettävä kerralla oikean koostumuksen ja maun varmistamiseksi. Rypäleiden puristejäännöksestä tislattua väkevää alkoholijuomaa tai neitsytoliiviöljyä käytetään noin 250 millilitraa yhtä paprikakiloa kohden.

Edellä kuvattuja menetelmiä on käytetty alueella jo pitkään juuston säilyvyyden parantamiseksi ja hyllyajan pidentämiseksi.

Muutos 8

Merkinnät

Eritelmän alkuperäisen version 5 artikla on poistettu:

”5 artikla

Merkinnät ja kaupan pitäminen

Juustojen merkintöjen on sisällettävä seuraavat tiedot:

1. Myyntinimitys – ”Queijo Terrincho”

2. Rasvapitoisuus 45–60 prosenttia

3. Nettomäärä (grammoina tai kiloina)

4. Parasta ennen [kuukausi ja vuosi]

5. Pelkästä raa’asta lampaanmaidosta valmistettu juusto

6. Valmistajan nimi ja osoite

Etiketti on kiinnitettävä yhdelle puolelle juustopakettia.

Juusto voidaan myydä kuluttajille paloina, mikäli palat on esipakattu.”

Edellä mainitut yleiset viittaukset sisältyivät eritelmän alkuperäisen version, sellaisena kuin se on alun perin rekisteröity, 5 artiklaan, ja ne on poistettu ja korvattu vaatimuksella, jonka mukaan merkinnän on sisällettävä tuotelajista riippuen tuotteen tunnus ja maininta ”QUEIJO TERRINCHO” – Denominação de Origem Protegida [”QUEIJO TERRINCHO” – Suojattu alkuperänimitys] tai ”QUEIJO TERRINCHO” – DOP [”QUEIJO TERRINCHO” – SAN] tai ”QUEIJO TERRINCHO”VELHO – Denominação de Origem Protegida [”QUEIJO TERRINCHO”VELHO – Suojattu alkuperänimitys] tai ”QUEIJO TERRINCHO”VELHO – DOP [’QUEIJO TERRINCHO’VELHO – SAN] tuotekuvauksen mukaisesti.

Muutokset on tehty siksi, että merkintöjä koskevat vaatimukset oli yhdenmukaistettava tuotteen kuvauksen kanssa ja yleiset viittaukset oli poistettava.

Muutos 9

Eritelmän alkuperäisen version 6 artikla on poistettu:

”6 artikla

1. Ainoastaan Churra da Terra Quente -rodun lampaat soveltuvat Queijo Terrincho -juuston valmistuksessa käytettävän maidon tuotantoon silloin, kun niitä kasvatetaan näiden sääntöjen 1 artiklassa määritellyllä tuotantoalueella.

2. Kaikki lampaat on todettava virallisesti vapaiksi luomistaudista, eikä niissä saa olla mitään merkkejä taudeista, jotka voivat tarttua maidon välityksellä.

3. Lampaita on valvottava sen varmistamiseksi, että eläinten saamissa hoidoissa noudatetaan suositeltuja varoaikoja.

4. Hygieniasääntöjä on noudatettava lypsyasemilla sekä kuljetettaessa maitoa valmistuspaikkaan.

5. Juustoloiden on täytettävä laissa säädetyt tekniset ja toiminnalliset sekä terveys- ja hygieniaoloja koskevat vaatimukset.

6. Kaikissa juuston valmistuksessa käytettävissä tiloissa on pidettävä kirjaa saadusta maidosta sekä tuotannosta, kypsytyksestä ja kaupan pitämisestä.”

Kohdassa 1 esitetyt lammasrotua koskevat tiedot on sisällytetty yhtenäisen asiakirjan tuotteen kuvausta koskevaan kohtaan 3.2 sekä vastaavaan tuote-eritelmän kohtaan 2.

Kohdat 2–6 on poistettu, koska niissä käsitellään tämän toiminta-alan kaikilla osa-alueilla sovellettavia sääntöjä, jotka on jo vahvistettu yleisessä lainsäädännössä.

Muutos 10

Alkuperäisen asiakirjan 7, 8, 9 ja 10 artiklassa esitetyt viittaukset tuottajaryhmien ja toimijoiden velvoitteisiin sekä rikkomuksiin ja seuraamuksiin on myös poistettu, koska ne eivät ole olennainen osa tuote-eritelmää ja koska ne koskevat sääntöjä, joita sovelletaan juuston tuotannon kaikissa vaiheissa ja jotka on jo vahvistettu yleisessä lainsäädännössä.

Muutos 11

Yhteys maantieteelliseen alkuperään

Eritelmän alkuperäisen version 1 artiklassa todetaan seuraavaa yksilöidyn maantieteellisen alueen ja tuotteen ominaispiirteiden välisestä yhteydestä:

”1 artikla Kyseessä on laaja 400 000 hehtaarin suuruinen alue, joka muodostuu hautavajoamista (Mirandela-Vilariça), syvistä erodoituneista laaksoista (Baixo-Coa, Sabor ja Douro-joen yläjuoksu) ja ylätasangoista, jotka sijaitsevat 600–800 metrin korkeudessa. Maasto antaa alueelle sen ainutlaatuiset ilmasto-olosuhteet, jotka vaihtelevat subatlanttisesta Välimeren ilmastosta puolikuivaan Välimeren ilmastoon, kun suunnataan Douro-joen vartta itään päin, ja mannerilmaston vaikutus kasvaa ylätasankoja lähestyttäessä. Ilmaston ja pinnanmuodostuksen ansiosta alueella kasvaa hyvin monenlaisia viljelykasveja. Sille ovat luonteenomaisia viini- ja oliiviviljelmät, laajat oliivinviljelyalueet, oliivi- ja mantelipuulehdot, sadevedellä kasteltavat viljanviljelyalat (kesantoa ja viljoja) sekä erilaiset kasvilajit, joita kasvatetaan joko sellaisilla alueilla, joilla kasteluvettä ei ole käytettävissä, tai hedelmällisimmissä laaksoissa (Mirandela ja Vale da Vilariça). Viljelijät ovat kuitenkin keskittyneet erityisesti oliivin- ja viininviljelyyn niiden taloudellisen merkityksen vuoksi. Toisaalta alueella kasvatettavan Churra da Terra Quente -rodun lampaiden erityisominaisuudet sopivat hyvin kyseiselle alueelle. Niiden kasvatus on tärkein karjatalouteen liittyvä elinkeino alueella, ja ne saavat ravintonsa pääasiassa laitumilta ja rantaniityiltä. Laitumet muodostuvat ylänköalueista, kesantomaista ja laajoista viljelemättömistä maa-alueista, joilla nurmen kasvusto on karkeaa ja harvaa. Nurmituotanto ei kuitenkaan ole riittävää, ja siksi on käytettävä rantaniittyjä ja toissijaista rehua – ruista, ohraa, turnipseja, linssejä ja puiden, kuten saarnin, jalavan, tammen, manteli- ja oliivipuiden ja jopa viiniköynnösten, lehtiä, jotka ovat peräisin yksilöidyltä maantieteelliseltä alueelta. Lampaat laiduntavat täällä pysyvästi. Ne viettävät yönsä aitauksissa tai lampoloissa lähes ympäri vuoden. Ylänköalueet, kuivat tasangot ja aurinkoinen taivas luovat alueelle erityiset ympäristöolosuhteet, jotka yhdessä perinteisten toimintatapojen kanssa vaikuttavat Churra da Terra Quente (Terrincha) -lampaista saatavan maidon erityisominaisuuksiin. Paikalliset ihmiset, joiden osaaminen ja asiantuntemus on siirtynyt sukupolvelta toiselle, jalostavat maidosta taidokkaasti ja asiantuntevasti ainutlaatuista ja omaleimaista juustoa.”

Teksti on korvattu seuraavasti:

”Queijo Terrincho -juuston laatu on yksinomaan yksilöidyn maantieteellisen alueen luontoon liittyvien ja inhimillisten tekijöiden ansiota. Joidenkin tietojen mukaan lampaanjuuston tuotannon leviäminen on sidoksissa kristillisiin luostareihin, joita toimi keskiajalla tällä alueella ja muuallakin. Paras todiste juuston alkuperästä on ehkä se, että Churra da Terra Quente -rodun lampaiden alkuperäalue Terra Quente Transmontana eli Vilariçan laakso ja etenkin Quinta da Terrincha on antanut lammasrodulle sen toisen nimen ”Terrincha” samoin kuin juustolle nimen ”Terrincho”. Luontoon liittyvät ja inhimilliset tekijät yhdistyvät siellä tavalla, joka on tunnusomaista koko tuotantoalueelle. Terra Quente Transmontanan ja Douro-joen yläjuoksun laakson alueilla, joilla yksilöity maantieteellinen alue sijaitsee, eli alun perin erittäin kestävä ja alueen oloihin hyvin sopeutunut Badana-lammasrotu. Churra da Terra Quente -rotu kehitettiin 1800-luvun lopulla risteyttämällä Badana-rodun uuhia Mondegueiro-rodun pässien kanssa. Rodun koko potentiaali saatiin käyttöön 1900-luvun puolivälistä lähtien. Rotu on kestävä, ja se on sopeutunut hyvin alueen oloihin. Se on melko hedelmällinen, ja kaksossynnytykset ovat tavallisia. Siitä saadaan lihaa kohtalaisesti, mutta koska se on pääasiassa maitoa tuottava rotu, sillä on läheinen yhteys alueen juustonvalmistukseen. Alue on kumpuilevaa ylätasankoa, jossa on joitakin jyrkkiä rinteitä. Maaperä on hapanta eikä kovin hedelmällistä. Muutamissa paikoissa maaperä on hyvää maatalousmaata. Sateet ajoittuvat lähinnä talvikaudelle, ja sadevesivaranto kuluu loppuun pitkän ja kuivan kesän aikana. Kaiken tämän vuoksi ravintovaroja ei ole saatavilla tasaisesti, vaan keväisin niiden saatavuus on runsasta ja kesäisin niukkaa. Edellä kuvatut olosuhteet vaikuttavat suuresti viljelykasvien levinneisyyteen alueella. Olosuhteet ovat suotuisat perinteisille, laajaperäisille tuotantojärjestelmille, ja tällä tavoin kasvatetuista Churra da Terra Quente -lampaista saadaan maitoa, jonka ominaisuuksien ansiosta paikalliset ihmiset valmistavat siitä perinteisten taitojen ja osaamisen avulla hyvin erityislaatuista juustoa, joka on säilynyt ajan saatossa muuttumattomana. Queijo Terrincho -juuston mieto tuoksu ja maku, jotka juuston kypsyessä voimistuvat, ovat siten peräisin valmistuksessa käytetyn raakamaidon ominaisuuksista, ja ne ovat läheisesti sidoksissa lammasrotuun sekä ylänköalueille ja rantaniityille tyypilliseen kasvillisuuteen, joka muodostaa tärkeän osan yksilöidyllä maantieteellisellä alueella kasvatettujen lampaiden rehusta. Juustomassan tiivis ja tasainen koostumus, väri ja hieman öljymäinen ulkonäkö saadaan paikallisen väestön osaamisen ansiosta aikaan käsiteollisessa valmistusprosessissa. Siinä kiinnitetään huomiota erityisesti juustomassan työstämiseen ja käsittelyyn, jossa hera valutetaan pois ja valmistetaan tiivis massa. Kypsytysprosessi tapahtuu luonnollisissa kypsytystiloissa valvotussa ympäristössä jäljempänä kuvatuissa olosuhteissa. Kypsytys ”Queijo Terrincho” ”Queijo Terrincho”Velho Lämpötila (°C) 5–12 8–14 Kosteus (prosenttia) 80–90 75–85 Vähimmäisaika (päivää) 30 90 Näiden olosuhteiden ylläpitäminen ja juuston välttämätön käsittely prosessin aikana – erityisesti juuston pesu, jonka suoritustiheys riippuu juuston pinnan ulkonäöstä, sillä pinnan on oltava aina sileä ja puhdas – ovat toimia, joissa luotetaan paikalliseen osaamiseen ja jotka ovat määrääviä tekijöitä varmistettaessa, että valmistetun juuston massalla on haluttu koostumus, väri ja ulkonäkö. Paikallinen osaaminen on luonnollisesti tarpeen myös, kun käytetään pitkään kypsytettävien juustojen perinteisiä säilytysmenetelmiä, joiden ansiosta tuotteita voidaan säilyttää kauemmin ilman, että se vaikuttaa juuston tunnusomaisiin ominaisuuksiin. Tällä tarkoitetaan käytäntöä, jossa juuston kuori päällystetään paprikatahnalla eli puolikiinteällä seoksella, joka valmistetaan punaisesta paprikasta ja rypäleiden puristejäännöksestä perinteisissä tislaamoissa valmistetusta väkevästä alkoholijuomasta tai oliiviöljypuristamoissa valmistetusta neitsytoliiviöljystä, sekä käytäntöä, jossa juusto säilytetään upottamalla se neitsytoliiviöljyä sisältäviin pakkauksiin sen jälkeen, kun juuston kuori on poistettu ja juusto on paloiteltu. Inhimillisten tekijöiden ja tuotteen välistä yhteyttä tarkasteltaessa Queijo Terrincho -juustoa pidetään perinteisenä tuotteena Trás-os-Montesin alueella. Sen valmistus- ja säilytysmenetelmät ovat siirtyneet sukupolvelta toiselle ja ovat käytössä yhä nykyään.”

Alkuperäisen eritelmän 1 artiklan teksti on muotoiltu uudelleen, jotta voidaan kuvata tarkemmin luontoon liittyviä tekijöitä eli maaperää ja ilmasto-olosuhteita, inhimillisiä tekijöitä ja paikallista osaamista, jotka kuuluvat tuotteen erityisyyden perustana olevan maantieteellisen alueen ominaisuuksiin. Siinä kuvataan, miten yksilöidyn maantieteellisen alueen ominaisuudet vaikuttavat tuotteen havaittuihin ominaispiirteisiin, ja todetaan, että Queijo Terrincho -juuston laatu on yksinomaan yksilöidyn maantieteellisen alueen luontoon liittyvien ja inhimillisten tekijöiden ansiota.

Teksti on muotoiltu uudelleen vastaamaan yhtenäisen asiakirjan laatimista koskevia säännöksiä maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 mukaisesti ja erityisesti 5 kohdan (Yhteys maantieteelliseen alueeseen) osalta, koska yhtenäisessä asiakirjassa on olennaisen tärkeää esittää perusteellinen ja johdonmukainen selvitys siitä, miten syy-seuraussuhde vahvistetaan, eikä näin alkuperäisessä tekstissä ollut.

Muut

Tuotteen tunnuksen käytöstä on tehty pakollista.

YHTENÄINEN ASIAKIRJA

”Queijo Terrincho”

EU-nro: PDO-PT-0218-AM01 – 19.9.2016

SMM ( ) SAN (X)

1. Nimi/nimet

”Queijo Terrincho”

2. Jäsenvaltio tai kolmas maa

Portugali

3. Maataloustuotteen tai elintarvikkeen kuvaus

3.1 Tuotelaji

Luokka 1.3 Juustot

3.2 Kuvaus 1 kohdassa nimetystä tuotteesta

”Queijo Terrincho” on kypsytetty juusto. Se valmistetaan valuttamalla hitaasti juustomassaa, joka saadaan saostamalla Churra da Terra Quente -uuhien raakamaito eläinperäisen juoksutteen avulla. Queijo Terrincho -juuston kypsytysaika on vähintään 30 päivää. Jos juustoa on kypsytetty vähintään 90 päivää, alkuperänimitykseen ”Queijo Terrincho” lisätään sana ”Velho” (kypsä).

Tärkeimmät ominaisuudet ovat seuraavat:

Queijo Terrincho- ja Queijo Terrincho Velho -juustojen ominaisuudet

Juusto ”Queijo Terrincho” ”Queijo Terrincho”Velho Muoto Matala säännöllinen lieriö (kiekko), hieman kovera keskeltä, ei selväpiirteistä reunaa Matala säännöllinen lieriö (kiekko), hieman kupera keskeltä, reuna epätasainen Korkeus 3–6 cm 2–6 cm Paino 0,7–1,1 kg 0,5–1,0 kg Halkaisija 12–20 cm 10–18 cm Paino (lounaslaatikkokoko) 0,35–0,55 kg 0,25–0,45 kg Halkaisija (lounaslaatikkokoko) 8–12 cm 5–10 cm Kuori Taipuisa, ehyt, hyvin muodostunut, sileä, väriltään kauttaaltaan vaalean oljenkeltainen Kova, ehyt, hyvin muodostunut, väriltään punainen, joskus koostumukseltaan epätasainen Juuston sisus Koostumus Kiinteä ja tasainen, hieman voimainen ja antaa joskus periksi leikattaessa (puolikova) Kiinteä ja tasainen, hyvin muodostunut, ei voimaisuutta, säilyttää muotonsa leikattaessa (kova) Ulkomuoto Lievästi kermainen, jonkin verran reikiä Ei kovin kermainen, jonkin verran reikiä Väri Tasaisen valkoinen Kellertävä Tuoksu ja maku Voimakas tuoksu, pehmeä ja puhdas, ei kovin kirpeä Voimakas, tasapainoinen sekoitus erilaisia tuoksuja Kuiva-aineen rasvapitoisuus (prosenttia) 25–50 35–60 Rasvattoman kuiva-aineen kosteus (prosenttia) 35–60 20–55

Queijo Terrincho- ja Queijo Terrinch Velho -juustoja pidetään kaupan kokonaisina, siivuina tai esipakattuina annoksina.

Queijo Terrincho Velho -juusto voidaan saattaa markkinoille myös paprikatahnalla päällystettynä tai paloiteltuna neitsytoliiviöljyä sisältävissä pakkauksissa.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

Lampaat saavat ravintonsa pääasiassa laitumilta, jotka sijaitsevat ylänköalueilla, kesantomailla ja laajoilla viljelemättömillä maa-alueilla, joilla nurmen kasvusto on karkeaa ja harvaa, sekä rantaniityiltä ja luonnonlaitumilta yksilöidyllä maantieteellisellä alueella.

Koska nurmea ei ole riittävästi, lampaille on annettava yksilöidyltä maantieteelliseltä alueelta peräisin olevaa toissijaista rehua, kuten ruista, ohraa, kauraa, turnipseja, linssejä ja puiden, kuten saarnin, jalavan, tammen, manteli- ja oliivipuiden ja jopa viiniköynnösten, lehtiä.

Lisäksi käytetään muita tilalla tuotettuja tai muiden lampaankasvattajien tuottamia rehuja, kuten olkea tai heinää, syksyllä tai talvella kylvettäviä rehukasveja (kauraa, virnaa, ruista ja keltalupiinia) sekä keväällä kylvettäviä rehukasveja (maissia ja durraa), jotka ovat peräisin yksilöidyltä maantieteelliseltä alueelta.

Kaikki lampaille annettava rehu on peräisin yksilöidyltä maantieteelliseltä alueelta. Ainoastaan niukkoina aikoina voidaan käyttää muilta alueilta saatavaa rehua, mutta sen osuus ei saa milloinkaan ylittää 50:tä prosenttia kuiva-aineesta kunakin vuonna. Tällainen rehu on samanlaista kuin yksilöidyllä maantieteellisellä alueella tuotettava rehu, ja sillä on sama koostumus, joten se ei vaikuta tuotteen ominaisuuksiin.

Juustossa käytetään elintarvikekäyttöön tarkoitettua suolaa, jonka osuus on 15–20 painoprosenttia, ja eläinperäistä juoksutinta.

Churra da Terra Quente -rodun uuhien raakamaidon fysikaalis-kemiallisten ominaisuuksien on oltava seuraavanlaiset:

Happamuus (ml Na OH N\1) 25–30 pH 6,5–6,6 Tiheys 20 °C:ssa 1 036–1 038 Rasvapitoisuus (g/100 g) 8,5 Valkuaispitoisuus (g/100 g) 6,4–6,6 Typen kokonaispitoisuus (prosenttia) 1,0–1,1 Muu kuin kaseiinityppi (prosenttia) 0,2–0,3

Paprikatahnan valmistuksessa käytettävät paprikat, oliiviöljy ja rypäleiden puristejäännöksestä tislattu väkevä alkoholijuoma ovat peräisin yksilöidyltä maantieteelliseltä alueelta.

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Maidon tuotannon ja jalostuksen, muun muassa kypsyttämisen, on tapahduttava yksilöidyllä maantieteellisellä alueella.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

Tuotteen pitkäaikainen säilytys on sallittua lämpötilassa, joka ei saa olla alle –11 °C.

Tuote on viipaloitava ja pakattava yksilöidyllä maantieteellisellä alueella, jotta voidaan säilyttää sen koskemattomuus ja taata ominaisuudet, jotka antavat tuotteelle sen erityisluonteen, jota peräkkäiset ja/tai pidemmällä aikavälillä tapahtuvat käsittelyt voisivat helposti muuttaa.

3.6 Tuotteen, johon rekisteröity nimi viittaa, merkitsemistä koskevat erityiset säännöt

Tuotteen etiketissä on oltava jäljempänä olevan tuotteen tunnuksen lisäksi seuraava maininta: ”QUEIJO TERRINCHO” – Denominação de Origem Protegida [”QUEIJO TERRINCHO” – Suojattu alkuperänimitys] tai ”QUEIJO TERRINCHO” – DOP [”QUEIJO TERRINCHO” – SAN] tai ”QUEIJO TERRINCHO” – Denominação de Origem Protegida VELHO [”QUEIJO TERRINCHO” – Suojattu alkuperänimitys VELHO] tai ”QUEIJO TERRINCHO” – DOP VELHO [”QUEIJO TERRINCHO” – SAN VELHO].

4. Maantieteellisen alueen tarkka rajaus

Tuotteen valmistus- ja kypsytysalue rajoittuu Mogadouron, Alfândega da Fén, Torre de Moncorvon, Freixo de Espada à Cintan, Mirandelan, Vila Florin, Carrazeda de Ansiãesin ja Macedo de Cavaleirosin kuntiin (Edroson, Espadanedon, Ferreiran, Murçósin ja Soutelo de Mouriscon kyliä lukuun ottamatta), São João da Pesqueiran kuntaan (Riodadesin ja Paredes da Beiran kyliä lukuun ottamatta) ja Vila Nova de Foz Côan kuntaan sekä Rio Torton, São Pedro de Veiga de Lilan, Veiga de Lilan, Valpaçosin, Valesin ja Possacosin kyliin Valpaçosin kunnassa, Longroivan, Fonte Longan, Poço do Canton ja Medan kyliin Medan kunnassa sekä Escalhãon, Vilar de Amargon, Algodresin ja Mata de Lobosin kyliin Figueira de Castelo Rodrigon kunnassa.

5. Yhteys maantieteelliseen alueeseen

Queijo Terrincho -juuston laatu on yksinomaan yksilöidyn maantieteellisen alueen luontoon liittyvien ja inhimillisten tekijöiden ansiota.

Joidenkin tietojen mukaan lampaanjuuston tuotannon leviäminen on sidoksissa kristillisiin luostareihin, joita toimi keskiajalla tällä alueella ja muuallakin. Paras todiste juuston alkuperästä on ehkä se, että Churra da Terra Quente -rodun lampaiden alkuperäalue Terra Quente Transmontana eli Vilariçan laakso ja etenkin Quinta da Terrincha on antanut lammasrodulle sen toisen nimen ”Terrincha” samoin kuin juustolle nimen ”Terrincho”. Luontoon liittyvät ja inhimilliset tekijät yhdistyvät siellä tavalla, joka on tunnusomaista koko tuotantoalueelle.

Terra Quente Transmontanan ja Douro-joen yläjuoksun laakson alueilla, joilla yksilöity maantieteellinen alue sijaitsee, eli alun perin erittäin kestävä ja alueen oloihin hyvin sopeutunut Badana-lammasrotu. Churra da Terra Quente -rotu kehitettiin 1800-luvun lopulla risteyttämällä Badana-rodun uuhia Mondegueiro-rodun pässien kanssa. Rodun koko potentiaali saatiin käyttöön 1900-luvun puolivälistä lähtien. Rotu on kestävä, ja se on sopeutunut hyvin alueen oloihin. Se on melko hedelmällinen, ja kaksossynnytykset ovat tavallisia. Siitä saadaan lihaa kohtalaisesti, mutta koska se on pääasiassa maitoa tuottava rotu, sillä on läheinen yhteys alueen juustonvalmistukseen.

Alue on kumpuilevaa ylätasankoa, jossa on joitakin jyrkkiä rinteitä. Maaperä on hapanta eikä kovin hedelmällistä. Muutamissa paikoissa maaperä on hyvää maatalousmaata. Sateet ajoittuvat lähinnä talvikaudelle, ja sadevesivaranto kuluu loppuun pitkän ja kuivan kesän aikana. Kaiken tämän vuoksi ravintovaroja ei ole saatavilla tasaisesti, vaan keväisin niiden saatavuus on runsasta ja kesäisin niukkaa.

Edellä kuvatut olosuhteet vaikuttavat suuresti viljelykasvien levinneisyyteen alueella. Olosuhteet ovat suotuisat perinteisille, laajaperäisille tuotantojärjestelmille, ja tällä tavoin kasvatetuista Churra da Terra Quente -lampaista saadaan maitoa, jonka ominaisuuksien ansiosta paikalliset ihmiset valmistavat siitä perinteisten taitojen ja osaamisen avulla hyvin erityislaatuista juustoa, joka on säilynyt ajan saatossa muuttumattomana.

Queijo Terrincho -juuston mieto tuoksu ja maku, jotka juuston kypsyessä voimistuvat, ovat siten peräisin valmistuksessa käytetyn raakamaidon ominaisuuksista, ja ne ovat läheisesti sidoksissa lammasrotuun sekä ylänköalueille ja rantaniityille tyypilliseen kasvillisuuteen, joka muodostaa tärkeän osan yksilöidyllä maantieteellisellä alueella kasvatettujen lampaiden rehusta.

Juustomassan tiivis ja tasainen koostumus, väri ja hieman öljymäinen ulkonäkö saadaan paikallisen väestön osaamisen ansiosta aikaan käsiteollisessa valmistusprosessissa. Siinä kiinnitetään huomiota erityisesti juustomassan työstämiseen ja käsittelyyn, jossa hera valutetaan pois ja valmistetaan tiivis massa.

Kypsytysprosessi tapahtuu luonnollisissa kypsytystiloissa valvotussa ympäristössä jäljempänä kuvatuissa olosuhteissa.

Kypsytys ”Queijo Terrincho” ”Queijo Terrincho”Velho Lämpötila (°C) 5–12 8–14 Kosteus (prosenttia) 80–90 75–85 Vähimmäisaika (päivää) 30 90

Näiden olosuhteiden ylläpitäminen ja juuston välttämätön käsittely prosessin aikana – erityisesti juuston pesu, jonka suoritustiheys riippuu juuston pinnan ulkonäöstä, sillä pinnan on oltava aina sileä ja puhdas – ovat toimia, joissa luotetaan paikalliseen osaamiseen ja jotka ovat määrääviä tekijöitä varmistettaessa, että valmistetun juuston massalla on haluttu koostumus, väri ja ulkonäkö.

Paikallinen osaaminen on luonnollisesti tarpeen myös, kun käytetään pitkään kypsytettävien juustojen perinteisiä säilytysmenetelmiä, joiden ansiosta tuotteita voidaan säilyttää kauemmin ilman, että se vaikuttaa juuston tunnusomaisiin ominaisuuksiin. Tällä tarkoitetaan käytäntöä, jossa juuston kuori päällystetään paprikatahnalla eli puolikiinteällä seoksella, joka valmistetaan punaisesta paprikasta ja rypäleiden puristejäännöksestä perinteisissä tislaamoissa valmistetusta väkevästä alkoholijuomasta tai oliiviöljypuristamoissa valmistetusta neitsytoliiviöljystä, sekä käytäntöä, jossa juusto säilytetään neitsytoliiviöljypakkauksissa.

Inhimillisten tekijöiden ja tuotteen välistä yhteyttä tarkasteltaessa Queijo Terrincho -juustoa pidetään perinteisenä tuotteena Trás-os-Montesin alueella. Sen valmistus- ja säilytysmenetelmät ovat siirtyneet sukupolvelta toiselle ja ovat käytössä yhä nykyään.

Eritelmän julkaisutiedot

(tämän asetuksen 6 artiklan 1 kohdan toinen alakohta)

https://tradicional.dgadr.gov.pt/images/prod_imagens/queijos/docs/CE_Qj_Terrincho.pdf

(1) EUVL L 343, 14.12.2012, s. 1.